
I. Avertizorul în interes public
Cadrul legal de siguranță pentru avertizorul în interes public este reprezentat de Legea nr.361/2022 privind protecţia avertizorilor în interes public, cu modificările și completările  ulterioare.
Avertizorul în interes public este persoana fizică care efectuează o raportare sau divulgă public  informaţii referitoare la încălcări ale legii, obţinute în context profesional. Conform prevederilor legale, contextul profesional include activităţi profesionale, actuale sau anterioare, de orice natură, remunerate sau nu, desfăşurate în cadrul autorităţilor, instituţiilor publice sau în cadrul altor persoane juridice de drept public, precum şi în cadrul persoanelor juridice de drept privat, în baza cărora persoana poate obţine informaţii referitoare la încălcări ale legii şi poate suferi  represalii, în caz de raportare a acestora.
De asemenea, legea se aplică persoanelor ale căror raporturi de muncă nu au început încă şi care efectuează raportări prin intermediul canalelor de raportare interne sau externe sau divulgă public informaţii privind încălcări ale legii obţinute în timpul procesului de recrutare sau altor negocieri precontractuale sau în cazul în care raportul de muncă sau raportul de serviciu a încetat, precum și persoanelor care raportează sau dezvăluie public informaţii privind încălcări ale legii în mod anonim.
Conform prevederilor legale, informațiile referitoare la încălcări ale legii reprezintă acele informații, inclusiv suspiciuni rezonabile, cu privire la încălcări efective sau potenţiale ale legii, care s-au produs sau care sunt susceptibile să se producă în cadrul autorităţilor, instituţiilor publice sau în cadrul altor persoane juridice de drept public, precum şi în cadrul persoanelor juridice de drept privat, în care lucrează sau a lucrat avertizorul în interes public sau cu care acesta este sau a fost în contact prin intermediul activităţii sale, precum şi informaţiile cu privire la încercări de a ascunde astfel de încălcări.
II. Fapte care pot face obiectul avertizărilor în interes public
Pot face obiectul avertizărilor în interes public faptele care constau într-o acţiune sau inacţiune care constituie nerespectări ale dispoziţiilor legale, în domenii precum:
- achiziţiile publice;
- serviciile, produsele şi pieţele financiare, precum şi prevenirea spălării banilor şi a finanţării terorismului;
- siguranţa şi conformitatea produselor;
- siguranţa transportului;
- protecţia mediului, protecţia radiologică şi siguranţa nucleară;
- siguranţa alimentelor şi a hranei pentru animale, sănătatea şi bunăstarea animalelor;
- sănătatea publică;
- protecţia consumatorilor;
- protecţia vieţii private, a datelor cu caracter personal, a securităţii reţelelor şi sistemelor informatice;
- încălcări care aduc atingere intereselor financiare ale Uniunii Europene, astfel cum acestea sunt menţionate la art. 325 din Tratatul privind funcţionarea Uniunii Europene şi cum sunt detaliate în măsurile relevante ale Uniunii Europene;
- încălcări referitoare la piaţa internă, menţionate la art. 26 alin. (2) din Tratatul privind funcţionarea Uniunii Europene, inclusiv încălcări ale normelor Uniunii Europene în materie de concurenţă şi de ajutoare de stat, încălcări referitoare la piaţa internă în ceea ce priveşte actele care încalcă normele privind impozitarea societăţilor sau mecanismele al căror scop este obţinerea unui avantaj fiscal ce contravine obiectului sau scopului dreptului aplicabil în materie de impozitare a societăţilor ce reprezintă abateri disciplinare, contravenţii sau infracţiuni, sau care contravin obiectului sau scopului legii.
III. Modalităţi de raportare privind încălcări ale legii
Raportarea - comunicarea orală sau scrisă de informaţii, cu privire la orice faptă care reprezintă o încălcare a legii.
Raportarea privind încălcări ale legii se efectuează, în principal, prin intermediul canalelor interne de raportare existente la nivelul autorităţilor, instituţiilor publice sau în cadrul altor persoane juridice de drept public, precum şi în cadrul persoanelor juridice de drept privat, însă avertizorul în interes public care efectuează o raportare poate alege între canalul intern de raportare și canalul extern de raportare. Raportarea poate fi anonimă.
Raportarea se face în scris, pe suport hârtie/în format electronic, prin comunicare la liniile telefonice/prin alte sisteme de mesagerie vocală sau prin întâlnire față în față, la cererea avertizorului în interes public.
Raportare externă - comunicarea orală sau scrisă de informații referitoare la încălcări ale legii, realizată prin canalele externe de raportare reprezentate de autoritățile prevăzute în lege.
              IV.       Autoritățile competente să primească raportări privind încălcări ale legii:
a) autoritățile și instituțiile publice care, potrivit dispozițiilor legale speciale, primesc și soluționează raportări referitoare la încălcări ale legii, în domeniul lor de competență;
b) Agenția Națională de Integritate;
c) alte autorități și instituții publice cărora Agenția Națională de Integritate le transmite raportările, spre competentă soluționare.
IV. Conţinutul raportării privind încălcări ale legii
Raportarea cuprinde, cel puţin, următoarele:
- numele şi prenumele;
- datele de contact ale avertizorului în interes public;
- contextul profesional în care au fost obţinute informaţiile;
- persoana vizată, dacă este cunoscută;
- descrierea faptei susceptibile să constituie încălcare a legii în cadrul unei autorităţi, instituţii publice, oricărei alte persoane juridice de drept public, precum şi în cadrul persoanei juridice de drept privat;
- probele în susţinerea raportării, după caz;
- data şi semnătura, după caz.
Prin excepţie de la prevederile anterior menționate, raportarea care nu cuprinde numele, prenumele, datele de contact sau semnătura avertizorului în interes public se examinează şi se soluţionează în măsura în care conţine indicii referitoare la încălcări ale legii.
Persoanele care aleg să se adreseze pe canalul extern pentru a raporta încălcări ale legii, o pot face prin următoarele modalități:
· prin e-mail la adresa: avertizorintegritate.pnrr@anfp.gov.ro;
· prin intermediul serviciilor poștale la adresa ANFP Bulevardul Mircea Vodă, Nr. 44, tronsonul III, intrarea C, sectorul 3, cod poștal 030669, Bucureşti, în atenția: Comisiei de soluţionare a avertizărilor de integritate a Agenției Naționale a Funcționarilor Publici;

VI. Cum sunt protejați avertizorii de integritate?
Potrivit procedurii operaționale privind avertizorii de integritate, adoptate de Agenția Națională de Integritate, persoanele care semnalează faptele de corupție mai sus-menționate beneficiază de protecţie, după cum urmează:
- avertizorii în interes public, care au făcut o sesizare convinși fiind de realitatea stării de fapt sau că fapta constituie o încălcare a legii, beneficiază de prezumţia de bună-credinţă, până la proba contrară;
- la cererea avertizorului cercetat disciplinar ca urmare a unui act de avertizare, comisiile de disciplină sau alte organisme similare din cadrul autorităţilor publice, instituţiilor publice, companiilor naționale, regiilor autonome de interes național și local, ori a societăților naționale cu capital de stat, au obligaţia de a invita presa şi un reprezentant al sindicatului sau al asociaţiei profesionale. Anunţul se face prin comunicat pe pagina de Internet a autorităţii publice, instituţiei publice sau a unităţii bugetare, cu cel puţin 3 zile lucrătoare înaintea şedinţei, sub sancţiunea nulităţii raportului şi a sancţiunii disciplinare aplicate;
- în situaţia în care cel reclamat prin avertizarea în interes public este şef ierarhic, direct sau indirect, ori are atribuţii de control, inspecţie şi evaluare a avertizorului, comisia de disciplină sau alt organism similar va asigura protecţia avertizorului, ascunzându-i identitatea.
- măsurile de protecţie, măsurile de sprijin şi măsurile reparatorii prevăzute la art.20 din Legea nr.361/2022 privind protecţia avertizorilor în interes public, cu modificările și completările  ulterioare, se aplică atât avertizorului în interes public cât şi:  
   a) facilitatorilor;  
   b) persoanelor terţe care au legături cu avertizorul în interes public şi care ar putea să sufere represalii într-un context profesional, cum ar fi colegi sau rude ale acestuia;  
   c) persoanelor juridice deţinute de către avertizorul în interes public sau pentru care avertizorul în interes public lucrează sau cu care are alte tipuri de legături într-un context profesional;  
   d) avertizorului în interes public care, în mod anonim, a raportat sau a divulgat public informaţii referitoare la încălcări, dar este ulterior identificat şi suferă represalii;  
   e) avertizorului în interes public care efectuează raportări către instituţiile, organele, oficiile sau agenţiile competente ale Uniunii Europene.

